b"\n_START_ARTICLE_\nJosep Balaguer i Vall\xc3\xa8s\n_START_SECTION_\nFormaci\xc3\xb3 musical\n_START_PARAGRAPH_\nEmp\xc3\xa8s per la figura del seu oncle el cantant palmes\xc3\xa0 Francesc Mateu i Nicolau (Uetam), de qui va arribar a ser pianista acompanyant i secretari personal, va comen\xc3\xa7ar els estudis de m\xc3\xbasica als vuit anys amb l\xe2\x80\x99organista de la seva parr\xc3\xb2quia Joan Torrandell. Ben aviat destac\xc3\xa0 pel seu talent pian\xc3\xadstic i comen\xc3\xa7\xc3\xa0 a fer algun concert a Inca, la seva ciutat natal; als quinze anys es despla\xc3\xa7\xc3\xa0 a Palma per continuar els seus estudis amb l\xe2\x80\x99organista Guillem Massot._NEWLINE_Es trasllad\xc3\xa0 despr\xc3\xa9s a Madrid on ingress\xc3\xa0 al Real Conservatori i finalitz\xc3\xa0 els seus estudis el 1896, obtenint el primer premi en els ex\xc3\xa0mens de final de curs. All\xc3\xa0 estudi\xc3\xa0 amb Pedro Fontanilla i amb el pianista i compositor Jos\xc3\xa9 Trag\xc3\xb3, qui havia estat condeixeble d\xe2\x80\x99Alb\xc3\xa9niz a Par\xc3\xads, i romangu\xc3\xa9 a la ciutat com a Mestre Concertista del Teatro Real durant dues temporades. Durant tot aquest temps tamb\xc3\xa9 exerc\xc3\xad com a pianista acompanyant i secretari personal del baix Uetam a qui acompany\xc3\xa0 a fer concerts per Mallorca, la Pen\xc3\xadnsula i per tota Europa, fins i tot va arribar a actuar pel tsar Nicolau II de R\xc3\xbassia amb un repertori l\xc3\xadric cl\xc3\xa0ssic, per\xc3\xb2 tamb\xc3\xa9 amb algunes melodies populars mallorquines.\n_START_SECTION_\nLa doc\xc3\xa8ncia i la seva carrera com a director\n_START_PARAGRAPH_\nDe tornada a Mallorca va compaginar la seva tasca com a docent i director de banda. Va tenir com a deixeble el fill del seu primer mestre, Antoni Torrandell, per\xc3\xb2 tamb\xc3\xa9 de Jaume Albert\xc3\xad, Jaume Roig, Miquel Negre, Sebasti\xc3\xa0 Ramis, Joana Barcel\xc3\xb3 o Francesc Capllonch._NEWLINE_El 1897 \xc3\xa9s nomenat M\xc3\xbasic Major (director) de la Banda del Regimiento de Infanter\xc3\xada Regional de Baleares n\xc3\xbam. 1, feina que exerceix fins al 1920 i que el fa guanyar una fama not\xc3\xb2ria entre els mallorquins de l\xe2\x80\x99\xc3\xa8poca. Estrena i arranja obres de compositors contemporanis com Antoni Noguera (Flor de Murta, 1898) i Pere Miquel Marqu\xc3\xa8s (La Vida, estrenada p\xc3\xb2stumament el 1918), pels quals el p\xc3\xbablic demostrava una gran admiraci\xc3\xb3 i inter\xc3\xa8s. Per la seva estrena com a director, el 24 d\xe2\x80\x99octubre de 1897, va compondre i dirigir un pasdoble anomenat precisament Mi debut._NEWLINE_El 1920 \xc3\xa9s cridat a dirigir la Banda del Regimiento de Infanter\xc3\xada de Inca n\xc3\xbam. 62, instituci\xc3\xb3 de la qual en compongu\xc3\xa9 l\xe2\x80\x99himne tamb\xc3\xa9 i rest\xc3\xa0 all\xc3\xa0 fins al 1927, any en qu\xc3\xa8 a petici\xc3\xb3 pr\xc3\xb2pia passa a la reserva militar. El 1922 el C\xc3\xadrculo Mallorqu\xc3\xadn el fa soci de m\xc3\xa8rit pel cicle de Conciertos Sacros que realitz\xc3\xa0 Balaguer als seus salons dotze anys abans i el 1931 \xc3\xa9s nomenat Acad\xc3\xa9mico correspondiente de la Real Academia de Bellas Artes de San Fernando._NEWLINE_Balaguer va ser un dels directors m\xc3\xa9s importants de Mallorca, i fins pr\xc3\xa0cticament la seva mort va ser cridat a fundar i dirigir institucions musicals: el 1937 crea una banda-orquestra militar per ordre del Capit\xc3\xa0 General de Balears. Nom\xc3\xa9s cinc anys m\xc3\xa9s tard, el 1942 funda l\xe2\x80\x99Orquestra Filharm\xc3\xb2nica de Balears, i el 1947 L\xe2\x80\x99Orquestra Simf\xc3\xb2nica de Mallorca (actualment Orquestra Simf\xc3\xb2nica de les Illes Balears), de la qual se\xe2\x80\x99l considera Mestre Fundador i Director Honorari, tot i que el director titular fou Eak-Tai Ahn.\n_START_SECTION_\nCasa Banqu\xc3\xa9\n_START_PARAGRAPH_\nJosep Balaguer va ser tamb\xc3\xa9 un empresari i mecenes d\xe2\x80\x99art. Va comen\xc3\xa7ar fer fortuna comprant els drets d\xe2\x80\x99explotaci\xc3\xb3 de les C\xc3\xa8dules Personals a la Diputaci\xc3\xb3 Provincial i el 1903 despr\xc3\xa9s de la mort del propietari, va poder adquirir el magatzem de m\xc3\xbasica i pianos Casa Banqu\xc3\xa9, situada al carrer Colom de Palma, canviant-ne el nom per Antigua Casa Banqu\xc3\xa9. Aquest \xc3\xa9s un dels llocs des d\xe2\x80\x99on Balaguer va poder explotar m\xc3\xa9s la seva faceta entusiasta dels nous aparells que la industialitzaci\xc3\xb3, la mec\xc3\xa0nica i l\xe2\x80\x99electrificaci\xc3\xb3 havien perm\xc3\xa8s. Al final de la Primera Guerra Mundial i amb el marc devaluat va comprar-se unes propietats a Berl\xc3\xadn i es dedic\xc3\xa0 a llogar-les i a treure\xe2\x80\x99n benefici fins que el proteccionisme del govern alemany va prohibir l\xe2\x80\x99exportaci\xc3\xb3 del monedes. Va ser llavors que a Casa Banqu\xc3\xa9 que fins aleshores comercialitzava amb pianos i guitarres de senyoreta i guitarrons mallorquins (amb tota probabilitat fabricats a Val\xc3\xa8ncia) van comen\xc3\xa7ar a importar tota mena de maquin\xc3\xa0ria fina, des d\xe2\x80\x99instruments de m\xc3\xbasica fins a m\xc3\xa0quines de cosir, fins l\xe2\x80\x99any 1948.\n_START_SECTION_\nCan Balaguer\n_START_PARAGRAPH_\nL\xe2\x80\x99any 1927 compra a la fam\xc3\xadlia Blanes el que avui es coneix com a Can Balaguer, al carrer Uni\xc3\xb3 de Palma i s\xe2\x80\x99hi trasllad\xc3\xa0 a viure amb les seves germanes. Dos anys m\xc3\xa9s tard assist\xc3\xad a la presentaci\xc3\xb3 d\xe2\x80\x99un orgue monumental instal\xc2\xb7lat al Palau Nacional de Catalunya amb motiu de l\xe2\x80\x99Exposici\xc3\xb3 Internacional de Barcelona i constru\xc3\xaft per la casa alemanya d\xe2\x80\x99orgueneria Walcker.Torn\xc3\xa0 tan entusiasmat que poc temps despr\xc3\xa9s va fer-se construir un de semblant dins una de les sales principals de casa seva, nom\xc3\xa9s destinat a l\xe2\x80\x99orgue. Aquest, que \xc3\xa9s totalment el\xc3\xa8ctric, tamb\xc3\xa9 presenta algunes caracter\xc3\xadstiques especials: disposa d\xe2\x80\x99una organola i de registres de percussi\xc3\xb3. Aquest instrument el van restaurar l'any 2015 els orgueners Albert Blancafort de Collbat\xc3\xb3 (Barcelona) i Pere Reyn\xc3\xa9s de Campanet (Mallorca). En aquesta sala tamb\xc3\xa9 hi podem trobar una s\xc3\xa8rie de miralls gravats amb els retrats i els noms dels seus mestres: P. Fontanilla, J. Trag\xc3\xb3, Uetam, G.Massot i Y. Alb\xc3\xa9niz, cosa que demostra l\xe2\x80\x99admiraci\xc3\xb3 que tenia per aquest compositor d\xe2\x80\x99est\xc3\xa8tica, pensament i actitud modernista, com tamb\xc3\xa9 un retrat del mateix Balaguer per\xc3\xb2 sense el nom. Va acabar fent-se construir un ascensor a casa seva que arribava fins al colomer que tenia al terrat del casal. A m\xc3\xa9s, com a protector de les Belles Arts, va arribar a reunir una petita col\xc2\xb7lecci\xc3\xb3 de pintura dins la qual destaquen les obres del pintor mallorqu\xc3\xad Antoni Gelabert.\n_START_SECTION_\nBenefic\xc3\xa8ncia\n_START_PARAGRAPH_\nCap al final de la seva vida, va anar fent donacions a diverses institucions. A Inca va fer construir dotze habitatges per fam\xc3\xadlies pobres i va donar 50.000 pessetes al poble de Santa Eug\xc3\xa8nia, on estiuejava, per instal\xc2\xb7lar-hi la l\xc3\xadnia telef\xc3\xb2nica. El 1950 crea una beca, juntament amb les seves germanes, per a seminaristes amb poc recursos, amb la condici\xc3\xb3 que cada any s\xe2\x80\x99alternin seminaristes d\xe2\x80\x99Inca i de la parr\xc3\xb2quia de Sant Jaume (de la qual n\xe2\x80\x99eren membres)._NEWLINE_Mor\xc3\xad a Palma el 16 de febrer de 1951 i, respectant la seva voluntat, les seves germanes varen fer donaci\xc3\xb3 a l\xe2\x80\x99Ajuntament de Palma del casal a condici\xc3\xb3 de destinar-lo a la seu del C\xc3\xadrculo de Bellas Artes. Despr\xc3\xa9s d\xe2\x80\x99una llarga rehabilitaci\xc3\xb3, el Casal Balaguer obr\xc3\xad al p\xc3\xbablic de manera progressiva: El mes d'abril de 2016 es va obrir l'acc\xc3\xa9s al pati i l'exposici\xc3\xb3 permanent i la planta noble -on es troba l'orgue- el mes de desembre de 2017."